Recomandări pentru Seria „Întrebări despre Biserică”

„Creștinii sunt presați de întrebări foarte reale. Ce spune Scriptura despre structura unei biserici, despre închinare, despre organizarea lucrării și despre definirea conducerii biblice a bisericii? Acestea sunt doar câteva din întrebările la care cărțile din această nouă serie de la 9Marks vine cu răspunsuri clare, atent formulate și convingătoare. Sunt foarte recunoscător pentru această lucrare și pentru influența ei incredibil de sănătoasă în atât de multe biserici credincioase. Vă recomand această serie de cărți cu toată căldura”. - R. Albert Mohler Jr., președinte, The Southern Baptist Theological Seminary

„Întrebările sincere merită să capete răspunsuri bine gândite. Dacă nu ești sigur de unde să începi în găsirea răspunsurilor la aceste întrebări, această serie îți poate sluji ca un punct de lansare în oceanul de întrebări pe această temă. Aceste scurte cărți vin cu răspunsuri convingătoare, la obiect, și sunt excelente pentru a fi citite împreună cu un prieten sau cu o sută de prieteni”. - Gloria Furman, autoarea cărților Missional Motherhood și The Pastor’s Wife

„Ca păstor, mi se pun foarte multe întrebări. Sunt abordat de necredincioși care caută să înțeleagă Evanghelia, de noi credincioși care sunt nesiguri legat de următorii pași pe care să îi facă, și de credincioșii care se maturizează și care vor să fie ajutați în găsirea de răspunsuri la întrebări despre familia creștină, relațiile cu prietenii, vecinii sau colegii de muncă. În astfel de momente, îmi doresc să am o carte pe care să le-o ofer, care să fie scurtă, la obiect și care să îi îndrepte în direcția corectă pentru mai mult studiu. Seria „Întrebări despre biserică” oferă exact acest fel de răspunsuri. Fiecare carte tratează o întrebare anume într-o manieră biblică, scurtă și practică. Cred că titlul seriei poate fi mai bine „Răspunsuri despre biserică”. Îmi plănuiesc să cumpăr mai multe exemplare și să le dăruiesc cu regularitate. Și tu ai trebui să faci același lucru”. - Juan R. Sanchez, păstor senior, High Pointe Baptist Church, Austin, Texas

„Unde pot creștinii să găsească răspunsuri la întrebările comune despre viața de biserică – fără să trebuiască să caute prin cărți stufoase și scumpe? Cărțile din seria „Întrebări despre biserică” vin în întâmpinarea nevoii noastre de a căpăta răspunsuri biblice, echilibrate și practice. Pentru păstori, această serie se va dovedi o resursă de încredere pentru ghidarea membrilor de biserică spre o înțelepciune mai profundă și o unitate mai puternică”. - Ray Ortlund, președinte, Renewal Ministries

De ce să dăruiesc în biserica locală?

Seria „Întrebări despre Biserică”

Sunt chemat la lucrare?, Brad Wheeler

Îi iubește Dumnezeu pe toți oamenii?, Matt McCullough

Cum pot găsi pe cineva care să mă ucenicizeze?, Garret Kell

Cum pot să folosesc mai bine lectura Bibliei?, Jeremy Kimble

Cum îi pot iubi pe membrii bisericii care au alte afinități politice?, Jonathan Leeman și Andy Naselli

Cum pot să slujesc în biserica locală?, Matthew Emadi

Cum pot să susțin lucrarea internațională de misiune?, Mark Collins

Cum poate biserica noastră să găsească un păstor credincios?, Mark Dever

Cum pot crește femeile în biserica locală?, Keri Folmar

Este un lucru iubitor să practicăm disciplina bisericii?, Jonathan Leeman

Ce să fac dacă nu am dorința să mă rog?, John Onwuchekwa

Ce să fac dacă nu simt dorința să merg la biserică?, Gunner Gundersen

Ce să fac dacă sunt descurajat în evanghelizare?, Isaac Adams

Ce ar trebui să fac acum, că sunt creștin?, Sam Emadi

Ce ar trebui să facem cu membrii care nu vin la întâlnirile bisericii?, Alex Duke

De ce este Cina Domnului atât de importantă?, Aubrey Sequeira

De ce ar trebui să mă botez?, Bobby Jamieson

De ce să dăruiesc în biserica locală?, Jamie Dunlop

De ce să mă alătur unei biserici locale?, Mark Dever

Pot femeile să fie păstori?, Greg Gilbert

La ce ar trebui să mă uit în alegerea unei biserici?, Alex Duke

Este Iadul real?, Dane Ortlund

Cine conduce biserica?, Sam Emadi

Care este misiunea bisericii?, Jonathan Leeman

Cum pot fi sigur că sunt mântuit?, Jeremy Pierre

Promite Evanghelia sănătate și prosperitate?, Sean DeMars

Ce fac diaconii?, Juan Sanchez

JAMIE DUNLOP

DE CE SĂ DĂRUIESC ÎN BISERICA LOCALĂ?

MAGNA GRATIA

DE CE SĂ DĂRUIESC ÎN BISERICA LOCALĂ?

Jamie Dunlop

Copyright © 2023 Editura MAGNA GRATIA. Toate drepturile rezervate. Nicio parte a acestei publicații nu poate fi reprodusă, stocată sau transmisă în orice formă și prin orice mijloace – electronice, mecanice, prin fotocopiere, microfilmare, înregistrare sau alt fel – cu excepția unor citate scurte în recenzii, fără permisiunea prealabilă a deținătorului drepturilor de autor.

Why Should I Give to My Church?

Copyright © 2021 by Jamie Dunlop and 9Marks

Originally Published in English by Crossway with all International rights owned by Crossway and 9Marks

525 A Street NE , Washington DC 20002

This edition published by arrangement with 9Marks. All rights reserved.

Traducerea: Ninel Lazăr. Corectura: Monica Lazăr. Coperta: Jordan Singer. Tehnoredactare și DTP: MG Studios.

Dacă nu este precizat altfel în text, citatele biblice sunt preluate din Biblia Cornilescu, ediția revizuită. Drepturi de autor British and Foreign Bible Society (BFBS) și Societatea Biblică Interconfesională din România (SBIR) 1924, 2016. Folosit cu permisiune. Referințele biblice notate cu NTR sunt preluate din Biblia, Noua Traducere Românească (NTR). Copyright 2007, 2010, 2016 de Biblica Inc. Toate drepturile sunt rezervate. Folosit cu permisiune.

ISBN: 978-630-6569-72-4 (PDF); 978-630-6569-73-1 (epub).

Editura MAGNA GRATIA nu susține în mod necesar toate punctele de vedere ale autorilor pe care îi publică.

„Să nu furi” (Exod 20:15).

Respectă drepturile de autor și efortul depus pentru publicarea acestei cărți! Cerințele MAGNA GRATIA privind drepturile de autor pot fi consultate la adresa de internet www.magnagratia.org/copyright.html.

Editura MAGNA GRATIA

Str. Liliacului nr.26,

Dascălu-Ilfov 077075

Email: contact@magnagratia.org

Internet: www.magnagratia.org

„Fiecare să dea după cum a hotărât în inima lui: nu cu părere de rău, sau de silă, căci ‚pe cine dă cu bucurie, îl iubește Dumnezeu’. Și Dumnezeu poate să vă umple cu orice har, pentru ca, având totdeauna în toate lucrurile din destul, să prisosiți în orice faptă bună” (2 Corinteni 9:7-8).

Dumnezeu nu are nevoie de banii tăi (dar Îi pasă dacă dăruiești)

Întrebare: De ce să dăruiești?

De ce ar trebui să dăruiești la biserica ta? Aceasta este o întrebare importantă din două motive. În primul rând, deși dărnicia pare mai populară ca niciodată în societate, dărnicia față de o biserică pare un lucru foarte nepopular. Cel puțin în Statele Unite, proporția dărniciei caritabile îndreptată către biserici a scăzut de la 53% la 32% de-a lungul ultimilor 30 de ani.¹ Creștinul obișnuit de astăzi dăruiește 2,5% din venitul lui la biserică, prin comparație cu 3,3% cât dăruia în timpul Marii Depresii.²

Dar, în al doilea rând, aceasta este o întrebare importantă pentru că răspunsul Bibliei este destul de diferit de ceea ce n-am aștepta. A răspunde la acest „de ce” este critic dacă vrem să răspundem la alte întrebări legate de dărnicie, precum cât ar trebui să dăruim, către cine ar trebui să dăruim și cum ar trebui să dăruim.

Majoritatea acestei cărți se va concentra pe răspunsul la întrebarea „de ce”. Apoi, având așezat acest fundament, ne vom întreba ce rol ar trebui să joace biserica ta în dărnicia ta. În final, vom trece la unele întrebări mai specifice pe care le-ai putea pune.

Biblia: o perspectivă radical de diferită

Ca să răspundem la această întrebare „de ce”, trebuie să vedem cât de diferită este motivația dată de Biblie pentru dărnicie, prin comparație cu motivul pentru care majoritatea oamenilor dăruiesc pentru cauze caritabile. De ce dăruiesc oamenii, în general? Două cuvinte îmi vin în minte: nevoia și obligația.

• Nevoia: noi dăruim pentru că lucrurile bune trebuie făcute – precum ajutorul umanitar după un dezastru natural sau răspândirea Evangheliei într-un oraș neevanghelizat.

• Obligația: noi dăruim pentru că se presupune că trebuie să facem asta. Este răspunsul corect față de cât de mult am fost binecuvântați.

Cu toate acestea, Noul Testament prezintă motivații diferite pentru dărnicie. Iată două exemple.

În primul rând, 1 Corinteni 13:3 ne spune că, „chiar dacă mi-aș împărți toată averea pentru hrana săracilor... și n-aș avea dragoste, nu-mi folosește la nimic”. Fascinant! În ochii lui Dumnezeu, valoarea darului nu vine din cât de necesar este, ci din a fi dăruit sau nu în dragoste. Dăruiește din motive greșite, și ceea ce ai făcut nu are nicio valoare, oricât de legitimă ar fi nevoia pe care o împlinești.

În al doilea rând, citim în 2 Corinteni 9:7 că „pe cine dă cu bucurie, îl iubește Dumnezeu”. Oare? Le pasă celor de la Crucea Roșie de motivațiile tale când faci o donație? Le pasă politicienilor de motivul pentru care susții campaniile lor? Totuși, cel ce dăruiește cu bucurie este plăcut înaintea lui Dumnezeu. Acest lucru este destul de diferit de dărnicia făcută atunci când trebuie să dăruiești. Obligația și nevoia nu sunt atât de importante în învățătura Noului Testament despre dărnicie.³ În schimb, vedem lucruri precum oportunitatea și bucuria, slava lui Dumnezeu și răsplata. De ce stau lucrurile astfel?

Problema legată de obligație

Dă-mi voie să îți ofer o ilustrație. Soția mea gătește excelent. Desigur, cei trei copii ai mei de vârstă școlară nu văd întotdeauna lucrurile în felul acesta. Uneori, ei se plâng. Așa că imaginează-ți asta: într-o zi, ei mănâncă cu lăcomie, spunând cât de bună a fost mâncarea. A doua zi, ei nu mai sunt niște fani ai mâncării, dar o mănâncă fără să se plângă. În care dintre cele două zile sunt lăudate cel mai mult abilitățile culinare ale soției mele? În prima, desigur. Ziua a doua doar îi ilustrează pe copiii mei și obligația lor de a asculta.

În același fel, dărnicia din obligație arată cât de ascultători suntem noi. Dar dărnicia cu bucurie (2 Cor. 9:7) Îl proslăvește pe Dumnezeu.⁴ Când noi ne despărțim cu bucurie de banii noștri ca să Îl urmăm pe Hristos, acest lucru proclamă cât de bun și de vrednic este El.

Ține minte că Dumnezeu nu are nevoie în niciun fel de dărnicia noastră. În Psalmul 50:12, Dumnezeu spune: „Dacă Mi-ar fi foame, nu ți-aș spune ție, căci a Mea este lumea și tot ce cuprinde ea”. Totul Îi aparține lui Dumnezeu. Chiar și banii despre care noi credem că „Îi dăm Lui” deja Îi aparțin Lui. Dumnezeu n-a fost niciodată împiedicat de lipsa banilor.

Așa că de ce Îi pasă lui Dumnezeu de dărnicia noastră? Nu pentru că ar avea nevoie de banii noștri, ci pentru că El vrea inimile noastre. Iată de ce Dumnezeu vrea oameni care dăruiesc cu bucurie.

Dărnicia cu bucurie

Îmi aduc aminte de întâlnirea cu Jeff Bezos la un an după ce el a lansat compania Amazon. Dacă citești acest lucru dintr-o altă parte a lumii, gândește-te la ideea de a-l întâlni pe Jack Ma din Alibaba sau pe Marcos Galperin din MercadoLibre. La vremea aceea, el era un nimeni cu gânduri mari. Acum hai să ne imaginăm (trist este că asta este doar în imaginația noastră) că el mi-ar fi cerut câteva mii de dolari în schimbul unei bucăți din firma lui. Privind înapoi, n-aș considera acel schimb ca și cum i-aș fi făcut un favor, nu? Până acum, valoarea acelei bucăți din firma lui ar fi crescut la milioane de dolari. Aș considera-o una dintre cele mai mari și mai spectaculoase oportunități cu care m-aș întâlni în viață!

Aceasta este atitudinea pe care Dumnezeu te cheamă să o ai atunci când dăruiești la biserica ta. Acea încântare, acea bucurie, acea anticipare – și mai mult de atât – sunt fundamentale pentru a dărui bine. Ar trebui să ne străduim să vedem dărnicia ca pe o oportunitate, nu ca pe o obligație. Nu în felul în care unii speculanți religioși ne spun la TV să dăruim, ceea ce distorsionează și profanează făgăduințele lui Dumnezeu din Scriptură, și care spun „dăruiește la lucrarea mea, și Dumnezeu te va face bogat”. Nu, noi dăruim pentru a câștiga ceva mult, mult mai bun – atât în această lume, cât și în lumea viitoare.

Pentru a înțelege aceasta, vom aloca următoarele trei părți punându-ne întrebarea: De ce ar trebui să dăruiesc? Aceste secțiuni vor fi mult mai utile dacă poți să le compari cu răspunsurile tale oneste la aceeași întrebare. Așa că, folosind spațiile de mai jos, pune deoparte o clipă (fără să tragi cu ochiul la ce am scris ulterior!) și scrie care sunt cele mai importante trei motive pentru care dăruiești la biserica ta. Da – fă asta în realitate – ia-ți o clipă ca să răspunzi; acest lucru va face ca următoarele trei secțiuni să fie mult mai folositoare pentru tine.

De ce dăruiesc la biserica mea:

1. _______________________________

2. _______________________________

3. _______________________________

De ce să dăruiești? Pentru inima ta

Când banii zboară

În anii de dinainte de a deveni păstor am avut o călătorie de afaceri până în Londra. În ultima seară petrecută acolo, m-am decis să intru pe telefon într-o întâlnire a bisericii de acasă – și în final întâlnirea a fost una lungă, de șase ore. În dimineața următoare s-au petrecut două lucruri pe care nu le voi uita niciodată. În primul rând, am aflat că aveam să primesc un bonus serios de la angajatorul meu, lucru care m-a făcut imediat să mă gândesc cum o să îl cheltui. Cât de mult din acel bonus ar trebui să cheltui? Cât de mult să dăruiesc din el? Și cu cât mă gândeam mai mult la felurile în care să îl cheltui, cu atât partea pe care voiam să o dăruiesc avea să scadă.

În al doilea rând, pe când am încercat să plec de la hotel, am aflat că numărul de telefon gratuit pe care sunasem ca să iau parte la lunga întâlnire de la biserică, de fapt nu era gratuit, astfel că a trebuit să plătesc zece lire pe fiecare minut de convorbire telefonică. Fă socotelile... asta însemna câteva mii de dolari! Cine știa că Domnul are un astfel de simț al umorului? El îmi dăduse un bonus serios, eu m-am gândit imediat cum să îl cheltui, iar El avea să mi-l ia imediat.

Ce ilustrație minunată a felului în care Proverbe 23:4-5 descrie natura foarte trecătoare a bogățiilor pământești!

Nu te chinui ca să te îmbogățești, nu-ți pune priceperea în aceasta. Abia ți-ai aruncat ochii spre ea și nu mai este; căci bogăția își face aripi, și, ca vulturul, își ia zborul spre ceruri.

Nu-ți da inima unui lucru de felul acesta! Așa cum am văzut, pierderea acelor bani a fost un lucru bun pentru inima mea! Mi-am dat seama dintr-o dată de capcana în care căzusem prin bonusul meu generos.

Din fericire, am putut să negociez cu directorul hotelului și factura mea telefonică a fost redusă la doar câțiva dolari. Am dăruit apoi prima pe care am primit-o de la firmă către biserica mea și către un misionar. Aveam nevoie ca Dumnezeu să îmi aducă aminte că acești bani Îi aparțineau Lui, și că felul în care eu îi administram putea să îi facă să îmi zboare din mâini. Acea înțelegere m-a eliberat de strânsoarea banilor asupra inimii mele, și a fost o bucurie pentru mine să pot fi generos.

Inimile noastre se îndreaptă acolo unde este comoara noastră

Asta este tocmai ceea ce Isus ne-a spus, nu-i așa? „Strângeți-vă comori în Cer... Pentru că unde este comoara voastră, acolo va fi și inima voastră” (Matei 6:20-21). În mod natural, inimile noastre se duc unde este comoara noastră. Dacă îți cumperi acțiuni la Nike, vei avea dintr-o dată un interes legat de felul în care firma Nike se descurcă. Dacă dăruiești – și trăiești – astfel încât majoritatea comorii tale te așteaptă în Cer, acolo va fi și inima ta.

Strângerea de comori în Cer este unul dintre principalele argumente ale Biblie pentru care ar trebui să dăruim – dărnicia ne protejează inimile ca să nu devină atașate de lucrurile din această lume.

În fapt, această legătură dintre inimi și comoară funcționează în două direcții. Inima ta se va duce într-acolo unde este comoara ta. Dar în plus, starea inimii tale scoate la lumină care este comoara ta. Dacă ești creștin, ar trebui să trăiești astfel încât, dacă Cerul nu se va dovedi real, viața ta să fi fost un eșec total, o calamitate (1 Cor. 15:19). Chemarea ta este să pui toate ouăle într-un singur coș: coșul făgăduințelor lui Isus. Și vei ști cât de bine te descurci la asta uitându-te la inima ta.

Cât de mult tânjești după Cer și cât de mult tânjești după atracțiile acestei lumi? Aceasta este ca un termometru din Matei 6, care ia temperatura vieții tale.

Dar ce faci dacă descoperi că inima ta este excesiv de preocupată de lucrurile acestei lumi? Dăruiește acele lucruri. Pune-ți comoara în Cer, și inima ta se va duce către ea. Aceasta este ca și cum ai folosi Matei 6 ca pe un termostat, care ajustează temperatura dorințelor tale.

Ce spune dărnicia ta despre inima ta?

Dumnezeu îți cere să dăruiești pentru că El vrea inima ta. El vrea ca dorințele, visurile, simțămintele și ambițiile tale să fie zidite pe El și pe făgăduințele Lui, nu pe lucrurile acestei lumi, care cu siguranță că te vor dezamăgi și vor dispărea. Vezi cât de blând și de iubitor este acest lucru?

Așa că ia-ți un moment ca să îți pui aceste întrebări. Ia în considerare să scrii răspunsurile tale în spațiile oferite:

La ce ai tendința să visezi cu ochii deschiși?

Ce temeri te cuprind când ești singur?

Ce fel de obiective îți stabilești pentru tine?

Ce greșeli regreți cel mai mult?

Despre ce vorbești cel mai des?

Și ce îți spun aceste elemente descriptive ale inimii tale despre unde este comoara ta cu adevărat?

Dragostea uimitoare a lui Dumnezeu

Nu-i așa că este uimitor că lui Dumnezeu Îi pasă de toate acestea? Dumnezeul care a creat și susține Universul, Cel care domnește peste continente, planete, sistemele solare, galaxii, timp și veșnicie – acestui Dumnezeu Îi pasă de ceea ce tu faci și, mai mult, de motivele pentru care faci ceea ce faci. Iar Lui Îi pasă de ceea ce faci, pentru că te iubește. El este gelos pentru bucuria ta.

Așa că fii generos cu ceea ce Dumnezeu ți-a încredințat – ai nevoie să faci asta de dragul inimii tale.

De ce să dăruiești? Pentru răsplătirea ta

Scrisoarea ciudată de mulțumire a lui Pavel

Epistola către Filipeni este, în parte, o scrisoare de mulțumire trimisă de Pavel către biserica din Filipi pentru sprijinul lor financiar. Desigur, scrisorile de mulțumire sunt o modalitate deosebită de a le cere oamenilor să continue să dăruiască, ceea ce face ca expresiile lui Pavel de la finele Epistolei către Filipeni să fie destul de neașteptate.

Nu zic lucrul acesta având în vedere nevoile mele; căci m-am deprins să fiu mulțumit cu starea în care mă găsesc... Pot totul în Hristos, care mă întărește (Fil. 4:11, 13).

Pavel subliniază faptul că el nu are nicio nevoie! Și totuși, el a fost recunoscător pentru că ei au dăruit, nu de dragul lui, ci al lor.

Nu că umblu după daruri. Dimpotrivă, umblu după câștigul care prisosește în folosul vostru (Fil. 4:17).

El vrea ca ei să dăruiască pentru că ei primesc ceva din dărnicia lor. Așa cum Isus a spus în Matei 6, unele lucruri pe care le facem în această viață vor duce la comoara veșnică. Acesta este al doilea motiv major pe care Biblia îl dă pentru ca tu să dăruiești: răsplata veșnică. În fapt, dacă aceasta nu intervine în deciziile tale despre bani, strategia ta financiară este groaznic de îngustă și orientată pe termen scurt.

Trist este că, întrucât așa-zisa evanghelie a prosperității a produs ravagii în bisericile creștine din întreaga lume, trebuie să mă opresc pentru o clipă ca să subliniez că răsplata pe care Scriptura o făgăduiește este foarte reală și este spirituală în natura ei. Așa cum Isus spune în Matei 6, „strângeți-vă comori în Cer” (v. 20). Dacă dăruiești mai mult la biserica ta, Dumnezeu poate alege să crească avuția ta netă de astăzi. Dar El nu a făgăduit în niciun fel așa ceva. Orice învățător care promite – sau insinuează că ai putea fi răsplătit – cu o căsnicie mai bună, un cont bancar mai gras sau o vizită la doctor cu un rezultat mai bun doar pentru că dăruiești la lucrarea lui sau a ei, acela nu este un învățător creștin.⁵

Schimbă lucrurile pieritoare pe cele care durează

Acum câțiva ani, guvernul Indiei a declarat că toate bancnotele de 500 și de 1000 de rupii sunt nule – lucru care a devenit valabil în patru ore de la momentul anunțului. Asta este ca și cum ți s-ar fi spus că toate bancnotele tale de 10 și de 20 de dolari din portofel nu vor mai avea nicio valoare începând de azi după-amiază. Ce ai face cu acele bancnote care în curând nu vor mai valora nimic? Probabil că le-ai schimba pe unele care își vor păstra valoarea, nu-i așa?

Ce ilustrație magnifică a vieții creștine! Nu poți lua banii cu tine în Cer. Dar, așa cum au spus mulți, poți să îi trimiți înaintea ta. La fel ca acei negustori din India care au schimbat rapid bancnotele care urmau să își piardă valoarea, poți schimba avuția din această lume pe o comoară care va dura dăruind această avuție pentru sprijinirea lucrării Evangheliei. Ceea ce faci cu banii tăi astăzi va avea un impact veșnic asupra ta.

Fii hotărât în ce privește banii tăi

Această realitate ne cheamă la o abordare atentă a banilor. Trist este că o astfel de abordare nu ne descrie pe noi toți. Unii dintre noi nu suntem hotărâți în ce privește banii noștri, pentru că nu avem mulți. Dar gândește-te la eroii dărniciei din Biblie: robii egipteni eliberați au dăruit la Cortul întâlnirii (Exod 36); creștinii macedoneni au dăruit din sărăcia lor lucie (2 Cor. 8); văduva săracă din Marcu 12 a dăruit tot ceea ce îi mai rămăsese ca să trăiască – și a avut parte de laude din partea Fiului lui Dumnezeu. Eroii dărniciei din Biblie au fost săraci! Este interesant că, în 1 Timotei 6, când Pavel se adresează celor bogați, el le spune „să facă bine, să fie bogați în fapte bune, să fie darnici” (v. 18). Un economist ar putea spune că generozitatea săracilor nu contează atât de mult, pentru că darurile lor sunt mici. Dar în economia lui Dumnezeu, lucrurile stau tocmai pe dos. Săracii sunt eroii dărniciei din Biblie. Este de așteptat ca bogații să fie generoși – dar ceea ce Dumnezeu vrea cu adevărat de la ei este să fie bogați în fapte bune. Darurile care vin din sărăcie sunt ceea ce Îl onorează cel mai mult pe Dumnezeu.

Pe de altă parte, pentru unii dintre noi, un eșec de a fi hotărâți în privința banilor noștri este perceput de fapt ca și cum ar fi o virtute. Mda... nu mă prea pricep la bani. Nu se lipesc de mine, știi asta, nu-i așa? Dimpotrivă, cel nehotărât financiar trebuie să își aducă aminte că felul în care tratăm banii este un indicator-cheie al credinței. În binecunoscuta pildă a lui Isus despre talanți, din Matei 25, stăpânul l-a numit pe robul care a fost nehotărât în ce privește administrarea avuției lui ca fiind „rău și leneș” (v. 26), iar sfârșitul lui este un avertisment pentru noi toți.

Ar trebui să dăruiești, nu doar pentru că este bine pentru inima ta, ci pentru că, dăruind, îți strângi comori în Cer, care nu vor fi distruse niciodată.

De ce să dăruiești? Pentru slava lui Dumnezeu

Felul cum dărnicia Îl proslăvește pe Dumnezeu

Un al treilea motiv pentru a dărui este că dărnicia ilustrează bunătatea și slava lui Dumnezeu. Cum? Ca să împrumut o analogie de la John Piper, întrebarea este: De ce să îi dau flori soției mele? Nu pentru că trebuie (imaginează-ți privirea de pe fața ei dacă asta i-aș fi spus), ci pentru că vreau să fac asta. Pentru că este minunată! Pentru că este încântătoare! Pentru că vreau ca, într-un fel mărunt, să îi transmit toate sentimentele mele de dragoste și încântare pentru ea.⁶ În același fel, inimile noastre vor deborda de o dorință de a dărui când debordează de o apreciere pentru cât de minunat este Dumnezeu. El este Cel ce a creat toate lucrurile. Bunătatea de care ne bucurăm în aerul curat al munților, într-o prietenie bună, într-o slujbă bine făcută, într-o masă delicioasă este bunătatea Lui. Iar acele lucruri sunt doar cele mai mici umbre a cât de bun este El cu adevărat. În fapt, bunătatea Lui se extinde mult dincolo de simpla creație a lumii – El va și judeca lumea într-o zi. El este atât de bun, că nu există nicio faptă falsă care nu va fi scoasă la lumină, niciun lucru greșit care nu va fi descoperit. Într-o zi, neprihănirea Lui va fi atât de clară, încât „toate Neamurile vor veni și se vor închina înaintea” Lui (Apoc. 15:4).

Chiar mai mult, Dumnezeul nostru revarsă de bunătatea îndurării Sale. În timp ce noi eram morți în păcatele noastre, Dumnezeu „ne-a adus la viață împreună cu Hristos” (Efes. 2:5). În timp ce noi eram vrăjmașii Lui, Dumnezeu L-a trimis pe Fiul Lui prețios să moară în locul nostru (Rom. 5:8-10). Apoi, după ce a făcut asta, El a turnat binecuvântare peste binecuvântare asupra noastră! Binecuvântarea înfierii ca fii și fiice ale Lui. Binecuvântarea Duhului Lui în noi, care este o garanție a binecuvântării vieții veșnice cu Mântuitorul nostru. Binecuvântarea de a cunoaște că El folosește toate lucrurile spre binele nostru (Rom. 8:28). Binecuvântarea rugăciunii, a Cuvântului perfect al lui Dumnezeu, a dragostei creștine, a Cerului. Și aș putea continua la nesfârșit!

Cum răspundem la bogăția incalculabilă a bunătății lui Dumnezeu? O proclamăm! O proclamăm atunci când vorbim despre frații noștri și surorile noastre de credință. O proclamăm când răspândim vestea bună a lui Isus față de cei care nu Îl cunosc. Și o proclamăm când dăruim din banii noștri ca să facem aceste lucruri posibile pentru că Isus este cu atât mai bun. Acesta este felul în care dărnicia noastră arată bunătatea și slava lui Dumnezeu. Sau, ca să folosesc un termen mai biblic, acesta este felul în care banii noștri Îl proslăvesc pe El. Familia care cheltuie cu bucurie un milion de dolari pentru nunta fetei lor își arată dragostea față de ea și extravaganța bogăției lor. Creștinul care dăruiește bucuros din avuția lui materială își arată dragostea față de Isus și bogăția spirituală extravagantă pe care a primit-o în El.

Dărnicia vorbește despre ceva veșnic

Dărnicia materială ilustrează slava lui Dumnezeu și, în felul acesta, ea duce la o comoară veșnică. Ceea ce va dura veșnic nu sunt lucrurile din această lume, ci sufletele din această lume și, lucru important, povestea vieților noastre spune ceva despre bunătatea și slava lui Dumnezeu. Cerul este o celebrare veșnică a lui Dumnezeu – când ne vom uita peste tot ce s-a petrecut aici, pe Pământ, și vom vedea cum totul a scos la iveală într-un fel desăvârșit măreția Creatorului nostru în puterea, dreptatea, mila, dragostea și bunătatea Lui (Apoc. 15:4). Dărnicia ilustrează slava lui Dumnezeu – și este o afirmație care va fi valabilă pe veci.

De fiecare dată când dăruiești, afirmi că Dumnezeu este mai bun decât orice altceva ai fi făcut cu acei bani. Dărnicia necesită uneori ceva mai multă credință. Alteori ești incredibil de tentat să faci altceva cu acei bani, iar a-i dărui implică multă credință. Totuși, când dărnicia cere credință, afirmația pe care o faci despre vrednicia lui Dumnezeu este cu atât mai puternică, nu-i așa? Evrei 11:6 spune că, „fără credință, este cu neputință să Îi fim plăcuți Lui [Dumnezeu]”. Credința ta este ceea ce transformă o tranzacție financiară în ceva care are o valoare eternă.

Oare dărnicia ta face acest lucru? Este ea respectabilă în ochii acestei lumi? Sau este ceva nebunesc din perspectiva acestei lumi, pentru că riști totul bazându-te pe făgăduințele lui Dumnezeu? Riscă totul bazându-te pe ceea ce Dumnezeu a făgăduit! Nu există un loc mai sigur în care să te afli.

Dar dacă nu vreau să dăruiesc?

Desigur, uneori nu simțim bucuria dărniciei. Ce să facem în astfel de situații? În primul rând, ai putea să dăruiești cu o atitudine morocănoasă. Aceasta este opțiunea cea mai rea. Dărnicia în această viață are de-a face cu Dumnezeu. Dărnicia cu o atitudine morocănoasă comunică ideea că Dumnezeu ar fi un Stăpân rău, care îți cere banii chiar dacă există o manieră mai bună de a-i folosi.

A doua opțiune este că ai putea cheltui banii în loc să îi dăruiești. Acest lucru este mai bun, dar nu am putea spune că este generozitatea care salvează inimile noastre de promisiunile seci ale acestei lumi.

Sau a treia opțiune este să dăruiești. Nu cu forța, ci prin credință, crezând – în ciuda a ceea ce simți – că este bine să dăruiești. Și când dărnicia devine ceva regulat și obișnuit, inima ta va merge după comoara ta, iar bucuria ta va fi bogată.

Acesta a fost adevărul care a descătușat la început bucuria dărniciei în mine. Când am avut primul loc de muncă, am dăruit la biserica mea, dar trebuie să spun că dărnicia mea era mai mult din obicei decât să fie bucuroasă. Apoi am început să tratez dărnicia mai puțin ca pe o tranzacție financiară și mai mult ca pe o oportunitate de a arăta slava și bunătatea Mântuitorului meu. Am descoperit cât de plăcut este când dăruiesc să batjocoresc ceea ce această lume prețuiește. Am învățat bucuria de a-mi asuma riscuri reale bazându-mă pe făgăduințele lui Dumnezeu. Și am început să înțeleg bucuria de a fi generos. Acea bucurie stă să fie descoperită și de tine!

Dăruiește de dragul inimii tale. Dăruiește de dragul răsplătirii tale. Și dăruiește pentru a-L proslăvi pe Dumnezeu, lucru pentru care am fost creați. Acum uite-te înapoi peste lista pe care ți-am dat-o de alcătuit la început. Ai schimba ceva după ce ai citit aceste trei părți? Care sunt motivele pentru dărnicie pe care le-am enumerat și la care ai nevoie să te gândești mai mult?

Dar, desigur, a ști de ce trebuie să dăruim este doar punctul de plecare. Unde și cum putem să punem în practică aceste motivații? Acesta este subiectul următoarelor două părți.

Unde să dăruiesc? La biserica ta și pentru planurile lui Dumnezeu

De ce să dăruiesc în biserica mea?

Până în acest punct din carte am discutat despre dărnicia pentru scopurile lui Dumnezeu în general, dar n-am tratat chestiunea specifică de pe copertă: De ce să dăruiesc în biserica mea?

Așa cum vom vedea, responsabilitatea creștinilor de a dărui în bisericile lor se găsește peste tot în Noul Testament. Pavel scria: „Domnul a rânduit [a poruncit, lit. ESV] ca cei ce propovăduiesc Evanghelia, să trăiască din Evanghelie” (1 Cor. 9:14). La ce se aplică aceasta dacă nu la cei care aud acea predicare? Tot astfel, el scris în Galateni 6:6: „Cine primește învățătura în Cuvânt, să-i facă parte din toate bunurile lui și celui ce-l învață”. Ești învățat din Cuvânt în biserica ta? Atunci aceasta ți se aplică. Sau gândește-te la 1 Timotei 5:17-18, un pasaj care învață biserica să își plătească predicatorul. Și de unde să vină acei bani, dacă nu de la membrii bisericii tale?

Este clar că Dumnezeu ne poruncește să dăruim în bisericile noastre. Desigur, ca în cazul tuturor poruncilor Lui, dorința lui Dumnezeu este ca noi să nu dăruim pentru că trebuie, ci pentru că vrem să dăruim – pentru că noi credem cu adevărat în vrednicia și făgăduințele Lui. În acea lumină, dă-mi voie să îți prezint patru motive pentru care, cu excepția unor circumstanțe foarte neobișnuite, majoritatea dărniciei tale ar trebui să fie făcută în biserica ta.

Motivul nr. 1: Biserica locală te învață

Așa cum am văzut acum câteva momente, Dumnezeu pune responsabilitatea plătirii învățătorilor pe umerii celor ce primesc învățătura – adică biserica. Învățătura din Biblie pe care biserica ta o primește costă ceva. De aceea, investești în învățătură foarte bună? Ce investiție mai bună ai putea face pentru sufletul tău?

Motivul nr. 2: Biserica locală va prevala

Benjamin Franklin este faimos pentru că a spus că nimic din această lume nu este mai sigur decât moartea și taxele. Dacă ar fi fost creștin, ar fi putut menționa o a treia: biserica locală. La urma urmei, nicio altă instituție nu are făgăduința permanenței din partea lui Isus: „voi zidi Biserica Mea, și porțile Locuinței morților nu o vor birui” (Matei 16:18). Este ca și cum Dumnezeu ar șopti în urechea ta în 1890, „investește în automobil”, sau în 1990, „investește în Internet”. În Matei 16, Isus le spune apostolilor, „investiți în Biserică; ea este singura care va dura”. Isus nu a promis că fiecare biserică [locală] va dura, dar dacă ar fi să alegi ceva în care să investești azi, care să ducă într-o zi la comoara veșnică, în ce privește biserica locală există ceva cu totul atractiv.

Motivul nr. 3: Biserica locală este importantă

Efeseni 3:10 ne spune că biserica locală este piesa centrală din planul grandios al lui Dumnezeu de a revela slava înțelepciunii Sale față de toate ființele de sub Cer. Faptele Apostolilor 20:28 ne spune că Dumnezeu a răscumpărat biserica „cu sângele Său”. Lui Dumnezeu Îi pasă mult de biserica ta! Drept rezultat, biserica locală este de departe mai importantă decât am perceput-o majoritatea dintre noi. Este posibil ca multe lucrări creștine să intre în competiție pentru dărnicia ta. Comparată cu ele, biserica ta poate părea plictisitoare și neatractivă. Dar trebuie să ne conformăm ideile noastre despre ce este „important” și „atrăgător” după prioritățile Cuvântului lui Dumnezeu. Când facem asta, vom vedea putere și slavă în biserica locală.

Motivul nr. 4: Biserica locală este înțeleaptă

În societatea noastră individualistă, noi credem deseori că nimeni altcineva nu ne poate spune ce să facem cu banii noștri. Dar aceea nu este o atitudine creștină, nu-i așa? Când ai devenit creștin, ai supus totul față de autoritatea Domnului Isus Hristos. Și parte din supunerea față de autoritatea Lui este și supunerea față de autoritatea bisericii tale (Evrei 13:17). Când dăruiești la biserica ta, supui decizia despre cum să îți investești banii pentru Isus față de biserica ta și față de liderii ei. Ideea că tu știi mai bine decât biserica ta este contrară creștinismului biblic, indiferent dacă este vorba despre chestiuni morale sau despre banii tăi.

Dar dacă nu am încredere în biserica mea în ce privește folosirea banilor mei?

Poate că ai citit această scurtă carte gândind cam așa: „Dar tu nu știi biserica mea! Nu știi cât de... (și umple spațiul cu ce vrei: inepți, nespiriuali, ineficienți, lacomi etc.) sunt ei!”

Dacă aceasta este obiecția ta, am un răspuns foarte simplu: dacă nu poți avea încredere în biserica ta în ce privește banii tăi, de ce ai avea încredere în ea în ce privește sufletul tău? Realitățile financiare și cele spirituale merg mână în mână. Adu-ți aminte de cuvintele lui Isus: „unde este comoara voastră, acolo va fi și inima voastră” (Matei 6:21).

Desigur, a avea încredere în biserica ta nu înseamnă că trebuie să fii de acord cu orice mod în care ea cheltuie fiecare bănuț. Poate că tu ți-ai dori ca ea să cheltuie mai puțin cu salariile și mai mult cu lucrarea de misiune; sau poate că tu simți că ultima renovare a clădirii n-a fost cea mai înțeleaptă investiție. Am înțeles asta. Pentru astfel de situații, ține minte următoarele trei lucruri:

1) Nimeni nu este perfect. La cel cum un portofoliu de acțiuni de la bursă va avea unii câștigători și unii pierzători, biserica ta va cheltui bani pe lucruri care, în final, nu se vor dovedi cea mai înțeleaptă investiție spirituală. Asta nu este o mare problemă. Existența câtorva linii bugetare nefericite din partea liderilor bisericii tale nu te scutește în niciun fel de responsabilitatea de a dărui după posibilități.

2) Încrederea este necesară. Dacă descoperi că biserica ta este de încredere, atunci manifestă-ți încrederea. Asta înseamnă că uneori nu vei fi de acord cu ceea ce ea face – dar atitudinea ta trebuie să fie una de încredere. Dacă liderii au acționat în așa fel încât nu mai poți avea încredere în ei, trebuie să găsești o biserică în care poți avea încredere în congregație și în liderii ei.

3) Discută aspectele care te îngrijorează. Dacă există modalități în care biserica ta cheltuie banii, lucruri cu care nu ești de acord, mergi la un lider din biserică și vorbește-i despre acel aspect. Nu face mare tam-tam la adunarea generală a bisericii, ci slujește-le liderilor bisericii tale prin a le arăta cu smerenie unde crezi că ei au greșit.

Am răspuns, iată, până aici la aspectele de ce și unde ale dărniciei. Ne mai rămâne un aspect important: cum.

Cum să dăruiesc?

Instrucțiunile lui Pavel despre cum să dăruiești

Pentru mulți, acest aspect care ține de „cum să dăruiesc” poate părea ceva dincolo de esența discuției. „Dacă vreau să dăruiesc, tot ce trebuie să fac este să îmi deschid portofelul, nu-i așa? Cât de greu poate fi să fac asta?” Dar dacă nu ne gândim mai profund la această întrebare, vom rata să avem parte de multă bucurie. Gândește-te, de exemplu, la pasajul din 1 Corinteni 16:2:

În ziua dintâi a săptămânii, fiecare dintre voi să pună deoparte acasă ce va putea, după câștigul lui, ca să nu se strângă ajutoarele când voi veni eu.

Acest verset are două implicații pentru felul în care dăruim:

Implicația nr. 1: plănuiește-ți dărnicia. Noi celebrăm deseori spontaneitatea ca și cum ar fi culmea spiritualității, dar nu acesta este sfatul lui Pavel din acest verset. În schimb, sfatul lui sugerează un fel de planificare: „să pună deoparte ce va putea” în fiecare săptămână. Tot astfel, Pavel scrie în 2 Corinteni 9:7: „Fiecare să dea după cum a hotărât în inima lui”. Duhul este la fel de activ în viața ta când îți planifici bugetul ca atunci când cânți la biserică! Stabilirea a cât de mult să dăruiești ar trebui să fie o componentă cheie în stabilirea bugetului personal – în fapt, ar trebui să fie o primă motivație pentru a avea un buget.

Când îți faci un buget personal, în esență hotărăști felul în care fiecare leu din venitul tău va fi investit pentru a sluji scopurilor lui Dumnezeu. Unii bani te vor ajuta să asculți de porunca Lui de a acoperi nevoile familiei tale (1 Tim. 5:8). Alții te vor ajuta să asculți de guvern când îți plătești taxele (Rom. 13:7). Și una dintre cele mai bune modalități în care banii tăi pot sluji scopurilor lui Dumnezeu este să planifici să dăruiești din ei pentru lucrarea Lui în biserica ta (Gal. 6:6). Dar, desigur, planificarea dărniciei tale înseamnă că trebuie să hotărăști cât de mult să dăruiești, ceea ce ne conduce la a doua implicație din 1 Corinteni 16:2.

Implicația nr. 2: dăruiește proporțional cu venitul tău. Observă îndemnul lui Pavel ca fiecare să dăruiască „după câștigul lui”. Altfel spus, dacă câștigi puțini bani, poți să dăruiești puțini. Dacă câștigi mult, dăruiește mult. Mulți creștini – și chiar unele denominații întregi – susțin că credincioșia creștină necesită să dăruim 10% din ceea ce câștigăm (o zeciuială). La urma urmei, asta este ceea ce Dumnezeu i-a cerut poporului Său să facă în Vechiul Testament (Mal. 3:10). Alți creștini susțin că, asemenea jertfelor de animale, zeciuiala a fost parte din închinarea din Vechiul Testament, care a fost acum împlinită în Hristos (Ioan 2:20-21).

Nu am intenția să rezolv aici această chestiune. Dar ceea ce voi susține este că, indiferent cum înțelegi zeciuiala, responsabilitatea ta nu se încheie cu cei 10%. Zece la sută din ceea ce câștigi poate fi un bun punct de plecare în dărnicie, dar în niciun caz nu ar trebui să vedem asta ca și cum atât ar fi tot ceea ce Dumnezeu cere de la noi. Chiar și în Vechiul Testament, era de așteptat ca poporul să dăruiască dincolo de zeciuială (Mal. 3:8). Iar în Hristos, noi am primit ceea ce ei doar puteau visa! În loc de a vedea dărnicia ca o obligație, ar trebui să o vedem ca pe un privilegiu – și să căutăm să dăruim pe cât de mult pare înțelept având în vedere oportunitățile diferite pe care le avem de a-L sluji pe Isus în viețile noastre.

Iată patru întrebări pe care să ți le pui în ce privește cât de mult dăruiești:

1) Dăruiesc suficient încât dărnicia să aibă impact asupra inimii? Dacă unul dintre motivele pentru care dăruiesc este să îmi atrag inima către Cer, este dărnicia mea suficient de substanțială ca să fac asta?

2) Știe altcineva cât de mult dăruiesc? Cu siguranță că există modalități în care putem vorbi despre dărnicie așa încât să ne lăudăm, lucru care ar trebui evitat (Matei 6:3). Dar cât de ciudat ar fi dacă am cere cu smerenie sfaturi în alte domenii în care ducem lupte (precum pofta sau frica), dar niciodată în ce privește banii? La urma urmei, Isus a vorbit mai mult despre bani decât despre orice alt subiect.

3) Care este proporția minimă din venitul meu pe care sper să o dăruiesc întotdeauna la biserica mea? Așa cum am spus deja, 10% poate fi un bun punct de plecare – dar, dacă vrem să fim credincioși, mulți dintre noi ar trebui să dăruim mai mult de atât.

4) Dăruiesc eu atât de mult încât dărnicia mea pune în pericol credincioșia mea în alte părți ale vieții? De exemplu, aș putea dărui atât de mult la biserica mea, încât să îmi fie imposibil să am grijă de vecinul meu care suferă de foame. Pe de altă parte, dacă răspunsul este un categoric „nu”, atunci poate că ar trebui să dăruiesc mai mult.

Chiar trebuie să dăruiesc?

Inimile noastre se plâng deseori în ce privește dărnicia. Noi știm că aceasta nu este o atitudine bună, dar ne confruntăm cu ea. Așa cum eu îi aduc aminte congregației mele, dacă ai o problemă de atitudine, cauza este că ai o problemă cu recunoștința. Noi dăruim ca să arătăm bogățiile a ceea ce Hristos ne-a dat (2 Cor. 8:8-9). Noi dăruim ca să Îl proslăvim pe Mântuitorul nostru (2 Cor. 9:11-12). Noi dăruim pentru că Îl iubim (2 Cor. 9:7).

Când descoperim că nu Îl iubim suficient ca să dăruim cu bucurie, asta înseamnă unul din două lucruri. În primul rând, poate însemna că am uitat de slava Crucii lui Hristos: cât de mult ni s-a iertat, cât L-a costat pe Hristos și cât de nevrednici am fost. Sau poate însemna că n-am fost iertați niciodată, astfel că suntem încă pierduți în păcatele noastre, pentru că, așa cum Isus a spus, dacă ni s-a iertat mult, ar trebui să iubim mult (Luca 7:47).

Așa că tratează această chestiune a dărniciei nu ca pe o reamintire a obligației tale, ci ca pe o cercetare a inimii tale. Îl iubești pe Isus? Atunci dăruiește cu toată inima, frate sau soră! Crește în harul dărniciei și anticipează bucuria pe care o vei găsi când vei face asta (2 Cor. 8:7). Pe de altă parte, când vei încheia această carte, vei descoperi că nu Îl iubești pe Isus suficient ca să dăruiești cu bucurie? Atunci, prietene, am o veste bună: acest lucru se poate schimba! Mărturisește-ți acest păcat înaintea lui Dumnezeu. Dărnicia ta cu inimă de piatră a mințit despre bunătatea și generozitatea Lui. Mărturisește-ți acest păcat și crede că doar moartea lui Isus pentru tine poate îndepărta pedeapsa pentru acel păcat. Mărturisește, crede și pocăiește-te, alegând să Îl urmezi în toate aspectele vieții. Și vorbește cu un creștin în care ai încredere despre ceea ce ai descoperit despre tine.

Dumnezeu îl iubește pe cel ce dăruiește cu bucurie

Pe scurt, ar trebui să lucrăm împreună în felul în care ne putem folosi de banii noștri ca să proclamăm măreția marelui nostru Dumnezeu și Mântuitor Isus Hristos. Iar aceasta este o invitație la bucurie! Dăruiește în biserica ta, și vei vedea cum inima ta se va dezlipi de „comorile” ieftine ale acestei lumi. Dăruiește în biserica ta, și privește înainte către răsplata care te așteaptă în Cer. Dăruiește în biserica ta, și descoperă bucuria care vine din a folosi chiar și banii tăi pentru a ilustra slava și minunăția lui Isus. Dăruiește cu bucurie, nu pentru că trebuie, ci pentru că vrei, pentru că ai încredere că ceea ce Dumnezeu are pentru tine este cu mult mai bun decât orice lucru ai putea cumpăra cu bani.

Alte întrebări

În cele ce urmează sunt câteva răspunsuri scurte la întrebări pe care creștinii le pun frecvent despre dărnicie.

1. Ar trebui să dăruiesc online?

Unele forme de donații online (de exemplu stabilirea unor plăți regulate din contul bancar) facilitează abordarea intenționată și planificată a dărniciei pe care Pavel o încurajează în 1 Corinteni 16:2. Dar nu lăsa ca acea dărnicie planificată, automată, să devină pur și simplu o chestiune pe care o pierzi din vedere. Alte formate (precum dărnicia prin SMS la un anumit număr de telefon) sunt folosite deseori pentru încurajarea dărniciei în vâltoarea momentului, lucru destul de contrar față de ceea ce Pavel susține în 1 Corinteni 16. Dărnicia online scoate dărnicia din serviciul săptămânal al bisericii – dar având în vedere că nu avem în Noul Testament exemple clare ale dărniciei ca parte din închinarea comună, mulți consideră aceasta ca fiind acceptabilă.

2. Ar trebui să dăruiesc și la alte cauze, în plus față de biserica mea?

Instrucțiunile lui Pavel din Galateni 6:6, 1 Corinteni 9:14 și 1 Timotei 5:17 de a susține învățătura pe care o primim sugerează că dărnicia față de biserica ta ar trebui să ocupe un loc prioritar. În același timp, nimic din Scriptură nu descurajează dărnicia față de alte lucrări, dacă poți dărui și ai această dorință.

Îngăduie-mi să îți ofer câteva sfaturi legate de această dărnicie în plus. În primul rând, ar trebui să fie ceva dincolo de ceea ce ai hotărât să dăruiești cu regularitate la biserica ta. În al doilea rând, întreabă un păstor sau un alt creștin matur în care ai încredere de vreo lucrare pe care ți-ar plăcea să o susții, pentru că ea nu se bucură de beneficiul de a fi evaluată de liderii congregației tale și de a fi susținută ca parte din bugetul bisericii. În final, nu există niciun motiv pentru care toată dărnicia ta ca individ să se îndrepte doar către organizații creștine, însă ține minte că, deși necreștinii pot finanța alte organizații care merită să fie susținute, doar creștinii vor susține financiar lucrarea Evangheliei.

3. Ar trebui să dăruiesc dacă am datorii?

Răspunsul scurt este că depinde de situație. Cel mai important sfat pe care ți-l pot da este să nu iei această decizie de unul singur; vorbește despre situația ta cu un creștin de încredere (Prov. 15:22). Iată câteva principii de ținut minte:

• Creștinii sunt obligați moral să își plătească datoriile (Ps. 37:21).

• Datoria este întotdeauna o formă de obligație (Prov. 22:7). Nu există datorie „bună” sau „rea”, dar măsura în care acea obligație limitează abilitatea noastră de a-L sluji pe Hristos diferă în funcție de abilitatea noastră de a plăti rate asumate.

• A scăpa de datorii nu este țelul vieții; țelul vieții este să Îl slujim pe Isus Hristos – iar uneori a ne împrumuta este o manieră prudentă de a face asta (cum ar fi să te ajute să îți cumperi o casă în care poți să primești oaspeți și poți să acoperi nevoile familiei tale).

În general, dacă datoria este o parte sustenabilă din bugetul tău, dărnicia ar trebui să fie și ea o parte sustenabilă a bugetului. Dacă câștigi doar cât să îți acoperi nevoile de bază și să îți plătești datoriile, se poate să te afli în situația nefericită în care dărnicia ar însemna să nu asculți de poruncile clare ale lui Dumnezeu de a-ți plăti datoriile și să acoperi nevoile proprii și ale celor din grija ta (1 Tes. 4:12; 1 Tim. 5:8). În acel caz, te-aș încuraja să ieși din această situație solicitându-le creditorilor tăi să ușureze povara zdrobitoare a datoriei tale (Prov. 6:3), să cauți să câștigi un venit în plus, să îți reduci cheltuielile și să vezi dacă nu cumva trebuie să redefinești ceea ce este cu adevărat „o nevoie”.

4. Cum să fac un echilibru între dărnicie și economisire?

Îmi aduc aminte că un membru al bisericii cu un salariu bun mi-a spus că trăia mai din nimic, că nu economisea nimic, și că dăruia mulți bani. Mi-a plăcut entuziasmul lui pentru Evanghelie, dar i-am spus că eu credeam că el gândea greșit că Dumnezeu l-ar fi aplaudat pentru că își trăia viața în acest fel. Mijloacele normale prin care Dumnezeu are grijă de noi în viitor țin de providența Lui față de noi în prezent. A ignora această realitate prin a dărui absolut tot surplusul ar însemna să ignorăm mijloacele Lui normale prin care are grijă de noi. Aceasta nu este credință, ci îngâmfare. Mulți oameni din această lume nu pot economisi nimic, iar Dumnezeu le va acoperi nevoile viitoare. Dar dacă El ți-a dat suficienți bani ca să îți acoperi nevoile de bază, ca să dăruiești în biserica ta, și ți-au mai rămas bani, Biblia te încurajează să economisești măcar o parte din ei (Prov. 21:20; 1 Tes. 4:12).

Cât de mult să economisești? Depinde de mulți factori. Dacă nu știi multe despre nevoile tale viitoare, ai putea alege o sumă pe care să o dăruiești care să pară substanțială și proporțională cu venitul tău, și să economisești restul. Într-un anume punct din viață, mulți oameni ajung să aibă un simț bun cu privire la nevoile lor viitoare, caz în care poți începe să îți bugetezi economiile la fel cum îți bugetezi cheltuielile. Ține minte că mulți creștini își pun nădejdea în mod greșit în economiile lor, în loc să și-o pună în Dumnezeu; păzește-te de această ispită când stabilești cât de mult să economisești (Matei 6:25-34).

5. Cum să fac un echilibru între cât dăruiesc și cât să cheltui?

Să zicem că dăruiești o sumă anume la biserica ta, care pare suficient de mare ca să ilustreze credincioșia ta, că ai suficient de mult cât să acoperi nevoile tale de bază, și poți să economisești cât ai nevoie. Totuși, Dumnezeu te-a binecuvântat cu mai mulți bani. Slavă Lui! Cât de mult ar trebui să mai dăruiești? Te vei zbate să găsești răspuns la această întrebare până ce vei conștientiza că există un singur țel pentru toți banii pe care Dumnezeu ți i-a încredințat: să ilustrezi slava Numelui Lui (1 Cor. 10:31). Tu ilustrezi bunătatea Lui folosind banii ca să te bucuri de daruri bune (1 Tim. 6:17), ascultând de poruncile Lui de a-ți acoperi nevoile curente și cele viitoare (1 Tes. 4:12), și dăruind. Întrebarea la care trebuie să găsești răspuns este dacă bugetul tău actual este cea mai bună cale de alocare a resurselor tale între toate aceste oportunități de a ilustra bunătatea și slava lui Dumnezeu.

6. Cum să încep să dăruiesc într-o modalitate care să Îl proslăvească pe Dumnezeu?

Foarte bună întrebare! Dă-mi voie să îți propun următoarele:

În primul rând, începând de la următorul salariu, dăruiește 10% din el la biserica ta.

În al doilea rând, de-a lungul următoarelor câteva săptămâni, pune-ți deoparte ceva timp ca să schițezi un buget, dacă nu ai deja unul (vezi un exemplu la finalul acestei cărți). Încearcă să te gândești la fiecare linie din el gândindu-te la felul cum acei bani împlinesc scopurile lui Dumnezeu și, pe baza lucrului la acest buget, vezi dacă 10% este procentul corect pe care să îl dedici dărniciei.

În al treilea rând, stai împreună cu un prieten creștin matur pentru a discuta concluziile tale.

În al patrulea rând, repetă acest proces în fiecare an.

Exemplu de buget

Exemple în care fiecare aspect Îi poate aduce slavă lui Dumnezeu

Venit

[lei]

Munca există pentru acoperirea nevoilor tale și pentru a fi generos cu alții (Efes. 4:28).

Taxe

[lei]

Trebuie să ascultăm de guverne cu excepția situațiilor când am fi neascultători de Hristos (Rom. 13:7).

Dărnicie

[lei]

Efeseni 4:28

La biserică

[lei]

Ar trebui să dăruim pentru susținerea învățăturii pe care o primim (Gal. 6:6).

Pentru susținerea misionarilor

[lei]

Acoperirea nevoilor misionarilor trebuie făcută „într-un chip vrednic de Dumnezeu” (3 Ioan 6-8).

Pentru lucrările de binefacere

[lei]

Ar trebui să acoperim nevoile celorlalți creștini și apoi nevoile altora (Gal. 6:10).

Cheltuielile cu casa

Casa ajută la acoperirea nevoilor familiei așa cum ne învață 1 Timotei 5:8, a nevoilor proprii (1 Tes. 4:12), și face posibilă ospitalitatea (Rom. 12:13).

Chiria/Rata

[lei]

Mobilierul

[lei]

Reparațiile

[lei]

Sănătatea

Cheltuielile medicale/ Asigurări de sănătate

[lei]

Sănătatea bună este parte din felul cum ne folosim cel mai bine de oportunitățile date de Dumnezeu (Efes. 5:16).

Gimnastică

[lei]

Există o anumită valoare în exercițiul fizic, chiar dacă inferioară celui spiritual (1 Tim. 4:8).

Telecomunicații

[lei]

Instrumentele moderne te ajută să fii mai productiv, pentru că faci totul pentru Hristos (Col. 3:23).

Transport

[lei]

Transportul te face în stare să acoperi nevoile tale și ale familiei tale (2 Tes. 3:10).

Cheltuielile de recreație

Vacanța

[lei]

Cartea Proverbe ne aduce aminte de înțelepciunea de a ne opri periodic ca să ne odihnim (Prov. 23:4).

Mesele luate în afara casei

[lei]

Folosește o cină luată în oraș ca să te bucuri de bunătatea lui Dumnezeu bucurându-te de darurile Lui (1 Tim. 4:4).

Media

[lei]

Distracția care nu este păcătoasă, primită cu mulțumiri, Îl onorează pe Dumnezeu (1 Tim. 6:17).

Cheltuieli personale

Îmbrăcăminte

[lei]

Noi Îl onorăm pe Dumnezeu când suntem mulțumiți având nevoile de bază acoperite (1 Tim. 6:8).

Hrană

[lei]

Hrana familiei tale și a ta este o poruncă elementară pentru orice creștin (1 Tim. 5:8).

Bunuri pentru întreținerea casei

[lei]

Întreținerea casei îți permite să fii primitor de oaspeți (Rom. 12:13).

Generozitatea

Daruri

[lei]

1 Timotei 6:18 ne cheamă să trăim fiind generoși.

Alte acte de generozitate

[lei]

Unele oportunități pentru generozitate pot fi folosite fără ca ea să fie observată (Luca 6:30-31).

Economii

[lei]

Mijloacele normale ale providenței lui Dumnezeu pentru viitor țin de munca de azi (2 Tes. 3:6-12).

Sume nealocate

[lei]

Banii nealocați ne expun riscului de a-i strânge într-un fel lacom (Iacov 5:1-3).

Note

[←1]

“Giving USA 2015 Press Release,” The Giving Institute, 2015, 6 august 2020, https://www.givinginstitute.org/page/GUSA2015Release.

[←2]

“The Ultimate List of Charitable Giving Statistics for 2018,” NP Source, 6 august 2020, https://nonprofitssource.com/online-giving-statistics/.

[←3]

Gândește-te, de exemplu, la secțiunea lungă a lui Pavel pe tema dărniciei, din 2 Corinteni 8-9. El pare că nici nu prea menționează nevoile care motivează cererea lui. Și revine mereu punând accentul pe ideea că corintenii nu sunt obligați să dăruiască (8:8).

[←4]

Ceva mai târziu vom vorbi despre felul cum să dăruim chiar dacă nu simțim această dorință – pentru că avem încredere în Dumnezeu – și cum această dărnicie poate fi bucuroasă, mânată de oportunitate și care să Îl proslăvească pe Dumnezeu.

[←5]

Pentru mai multe detalii despre acest subiect, vă recomand cartea lui Costi Hinn, God, Greed, and the (Prosperity) Gospel (Grand Rapids, MI: Zondervan, 2019). Costi Hinn este nepotul cunoscutului „vindecător-prin-credință” Benny Hinn și un fost promotor al „evangheliei prosperității”.

[←6]

John Piper, Desiring God: Meditations of a Christian Hedonist, rev. ed. (Colorado Springs, CO: Multnomah Books, 2011), 94.